# Habitatges socials al carrer Pallars, 299-317

Els habitatges socials al carrer Pallars, 299-317 són un conjunt d'edificis del Poblenou de Barcelona, catalogats com a bé amb elements d'interès (categoria C).

## Història

Promoguts per la família d'industrials dels Ribera i Rovira, propietaris de la fàbrica Metales y Platería Ribera, coneguda popularment com a Can Culleres, foren construïts entre els anys 1958 i 1959 pels arquitectes Josep Martorell i Oriol Bohigas, que van guanyar el premi que atorgava el Foment de les Arts Decoratives (FAD) al millor edifici de l'any en la convocatòria del 1959.
El conjunt és un clar exemple de la tipologia d'habitatge social que es duien a terme en aquella època, basada en la construcció local i la limitació de pressupost (en aquest cas, van costar entre 17.000 i 25.000 pessetes). És una resposta a l'èxode rural i les necessitats de construir ràpidament habitatges nous, en cercar una màxima economia, tot i utilitzar materials senzills i tradicionals. Van justificar l'espai reduït pel fet que «els pares treballen ambdós tot el dia i els nens frueixen una boníssima guarderia infantil a la fàbrica propera.»

## Descripció

És un conjunt de sis edificis d'habitatges (130 en total). Els pisos són de dimensions petites (60 m²), però tenen fama d'estar ben distribuïts. La forma poligonal de la façana dona personalitat al conjunt i els edificis s'articulen al voltant d'un pati que permet ventilar les habitacions. Certs elements de les arquitectures vernaculars i mediterrànies com les cobertes de teula ceràmica a dues aigües, es fan evidents en la façana a través de petits ràfecs. La construcció a l'entorn d'un pati, que permet airejar les habitacions és considerada per la crítica internacional com una solució particularment innovadora.

## Referències

* ↑ «Grup de 130 habitatges (antics pisos de Can Culleres)». Catàleg de Patrimoni. Ajuntament de Barcelona.
* 1 2 Amores Chaves, Ferran «Les promocions d'habitatges d'iniciativa patronal al Poblenou» (pdf). Revista Icaria. Arxiu històric del Poblenou, 12, 2007, pàg. 12-13. Arxivat de l'original el 2014-12-18.
* ↑ Rusiñol, Pere «Un prócer se apaga» (en castellà). El País, 03-08-2002. «Y la empresa familiar de toda la vida, Metalls i Plateria Ribera, Can Culleres, que su padre había fundado en 1912, tuvo que suspender pagos.»
* ↑ Drew, Philip. «Pallars City Block». A: Real space: the architecture of Martorell, Bohigas, Mackay, Puigdomènech (en anglès). E. Wasmuth, 1993, p. 74.
* 1 2 3 «Habitatges socials al carrer Pallars, 299-31». Inventari del Patrimoni Arquitectònic de Catalunya. Generalitat de Catalunya. Departament de Cultura. Direcció General del Patrimoni Cultural.
* ↑ Lapunzina, Alejandro. Architecture of Spain (en anglès). Greenwood Publishing Group, 2005, p. 173-176. ISBN 0313319634.
* 1 2 Azpilicueta Astarloa, Enrique. La Construcción de la Arquitectura de Postguerra en España (1939-1962) (pdf) (en castellà). Madrid: Escuela Técnica Superior d'Arquitectura, 2004, p. 346 (Tesi doctoral).
* ↑ NN «Arbeiterwohnsiedlung in der Strasse Pallars in Barcelona : 1959. Architekten José Maria Martorell, Oriol Bohigas, Madrid» (pdf) (en alemany). (Das) Werk, vol. 49, 1962, pàg. 198-199.

## Enllaços externs

* «Guia temàtica Habitatges per a treballadors d'una factoria metal·lúrgica». UPCommons. Biblioteca Oriol Bohigas (ETSAB).